《续十虫吟３》
宋代·舒岳祥

虫有齧桑羊，两钳如角怒。
玄甲类蛣蜣，亦如龟背负。
我有十亩桑，苦为渠所蠹。
食必食其心，树死又飞去。
不知从何来。鑽凿不到处。
上下开两窗，隐匿巧多路。
嗟哉啄木鸟，刚吐柔不茹。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。